ઈમામતના વિષય ઉપર કુરઆનની આયતો.

જનાબ આકા એ ડૉકટર કન્દહારી

ઇમામતની આયતો: ભાગ - 6

**બીજી આયત:** આયતે ઉલીલ અમ્ર, ભાગ -2

# ઊલીલ અમ્ર મઅસૂમ છે

بسم الله الرّحمن الرّحیم

السلام علیک یا امیرالمومنین و رحمه الله و برکاته

જનાબે ફખ્રુદ્દીને રાઝી એહલે તસન્નોના મશહૂર મુફસ્સીર અને મોતકલ્લીમ તફ્સીરે કબીરના ભાગ ૧૦ આયતે ઊલીલ અમ્ર

يأَيهُّا الَّذِينَ ءَامَنُواْ أَطِيعُواْ اللَّهَ وَ أَطِيعُواْ الرَّسُولَ وَ أُوْلىِ الْأَمْرِ مِنكمُ‏ ( سوره نساء/59)

ની નીચે ફરમાવે છે. ઉલીલ અમ્રની ઇસ્મતને સાબિત કરતી આ બે દલીલો છે તેને ટાંકે છે અને સ્વિકાર કરે છે કે આ આયતમાં આવેલ ઉલીલ અમ્રના માટે મઅસૂમ હોવું જરૂરી છે. તે કહે છે કે અલ્લાહે આ આયતમાં બે હુક્મો આપ્યા છે. ઉલીલ અમ્રની સંપૂરૂ્ણતઃ ઇતાઅત થવી જોઇએ, અને એ કે જેની અલ્લાહના હુક્મથી સંપૂર્ણ ઇતાઅત થાવી જોઇએ તેનું મઅસૂમ હોવું જરૂરી છે. ત્યારબાદ બીજી દલીલ રજૂ કરે છે કે આ આયતમાં આવેલ ઉલીલ અમ્રનું મઅસૂમ હોવું જરૂરી છે.

આ આયતની હેઠળ એહલે તસન્નુના અમૂક તફસીરકારો શંકા દાખલ કરે છે કે, જો આ આયતમાં ઉલીલ અમ્ર મઅસૂમ હોતે તો આ આયત પછી આગળ આવતી આયતમાં લોકોને પોતાના મતભેદોના માટે અલ્લાહ તબારક વ તઆલા અને રસુલ (સ.અ.વ.) ના હુક્મની તરફ રજૂ થવાનો હુક્મ આપવામાં આવેલ છે. ઉલીલ અમ્રના હુક્મની તરફ રજૂ થવાનો પણ હુક્મ આપવો જોઇતો હતો, કેવી રીતે? જેમકે તે ફરમાવે છે.

فإِن تَنَازَعْتُمْ فىِ شىَ‏ءٍ فَرُدُّوهُ إِلىَ اللَّهِ وَ الرَّسُولِ

જો કોઇ બાબતે તમારી દરમ્યાન ઈખ્તિલાફ થઇ જાય તો તમો તેને અલ્લાહ અને તેના રસુલ ની તરફ રજૂ કરો

તેઓ કહે છે, જો ઉલીલ અમ્ર મઅસૂમ હોતે તો ફરમાવવું જોઇતું હતું, તો પછી તમો તેને અલ્લાહ અને તેના રસુલ અને તમારામાંથી જે ઉલીલ અમ્ર છે તેઓની તરફ રજૂ કરો. પરંતુ અહીંયા ઇખ્તિલાફ અને ઝઘડો થવાની સ્થિતિમાં ઉલીલ અમ્રની તરફ રજૂ થવાનું કહેવામાં આવ્યું નથી.

તેના જવાબમાં આપણે કહીએ છીએ.

પહેલી વાત, આપણી રિવાયતોમાં આ આયતનેે સૂરે નિસાની ૮૩મી આયતની સાથે રજૂ કરવામાં આવેલ છે.

و إِذَا جَاءَهُمْ أَمْرٌ مِّنَ الْأَمْنِ أَوِ الْخَوْفِ أَذَاعُواْ بِهِ وَ لَوْ رَدُّوهُ إِلىَ الرَّسُولِ وَ إِلىَ أُوْلىِ الْأَمْرِ مِنهْمْ لَعَلِمَهُ الَّذِينَ يَسْتَنبِطُونَهُ مِنهْمْ

અને જ્યારે તેમને અમન અથવા ખૌફની કોઈ વાત માલૂમ પડી જાય છે ત્યારે તેને તરત જ ફેલાવી દે છે; પણ જો તેઓ તે (વાત)ને પોતાના રસૂલ અને તેઓમાંથી જે ઉલીલ અમ્ર છે તેઓની સામે રજુ કરી દેતે તો તેઓ ઊંડાણપૂર્વક વાતને સમજવાની લાયકાત ધરાવે છે તેને જાણી લેત.

આ આયત દર્શાવે છે કે ઉલીલ અમ્ર પણ સમાજની અંદરના અકાએદી ઇખ્તિલાફો ને રજૂ કરવાના સ્ત્રતોમાં ગણવામાં આવેલ છે.

કદાચ આ રીતે કહી શકાય કે સૂરે નીસાની ૫૯મી આયતમાં આગળ શબ્દ ઉલીલ અમ્ર ન આવવાનું કારણ એ બાબતનું એલાન છે કે અલ્લાહ અઝ્ઝ વ જલ્લ અને રસુલ (સ.અ.વ.) દીનના સરદારો છે અને ઉલીલ અમ્ર દીનને રાએજ કરનારા, સ્પષ્ટતા કરનારા અને દીનની તબ્લીગ કરનારા છે. તેથી અલ્લાહ તબારક વ તઆલા એ ફરમાવેલ છે કે ઝઘડાના મૌકા ઉપર દીનના સરદારોની તરફ રજૂ થવું જોઇએ.

આ આયતમાં ઉલીલ અમ્ર નો ઉલ્લેખ ન થવાનું આ કારણ આ છે કે અલ્લાહ તબારક વ તઆલા જાણે છે કે રસુલુલ્લાહ (સ.અ.વ.) ની પછી ઇસ્લામી સમાજનો મુખ્ય ઝઘડો ખૂદ ઉલીલ અમ્રના બારામાં થશે ઇસ્લામી સમાજના ઉલીલ અમ્ર કોણ છે? શું પહેલા ખલીફા છે કે પછી હઝરત અમીરલ મોઅમેમનીન અલી (અ.સ.) છે? કારણ કેે ઉલીલ અમ્રની વિલાયત ખુદ ઇસ્લામી સમાજના મોટાભાગના લોકો દ્વારા પ્રશ્ન ઉઠાવવામાં આવે છે તેથી જરૂરી છે કે તેઓ એ બાબતને અલ્લાહ તઆલા અને રસુલુલ્લાહ (સ.અ.વ.) ને પૂછે, નહી કે તેનો જવાબ ખૂદ ઉલીલ અમ્રનેજ પૂછે.

આ આયતનની હેઠળ આપણી પાસે શીઆ સ્ત્રોતોથી ઘણી બધી રિવાયતો છે કે જે ઉલીલ અમ્રથી મુરાદ ૧૨ ઇમામો (અ.મુ.સ.) હોવાનું દર્શાવે છે. આ રિવાયતોમાંથી અમૂક થોડી રિવાયતો એહલે તસન્નુના સ્ત્રોતોમાં પણ નક્લ થએલી છે. જાબિર ઇબ્ને અબ્દુલ્લાહે અન્સારી (અ.ર.) થી એક રિવાયત કે જે એહલે તસન્નુન થી પણ નક્લ થએલી છે કે,

જ્યારે આ આયત નાઝિલ થઇ ત્યારે જનાબે જાબિર ઇબ્ને અબ્દુલ્લાહે અન્સારી (અ.ર.) એ રસુલુલ્લાહ (સ.અ.વ.) ને અરઝ કરી, યા રસુલુલ્લાહ (સ.અ.વ.)! અમો અલ્લાહ અને તેના રસુલ (સ.અ.વ.) ને તો ઓળખીએ છીએ પરંતુ ઉલીલ અમ્ર કે જેઓની ઇતાઅત ને તેઓની ઇતાઅતની સાથે જોડવામાં આવેલી છે તેઓ કોણ છે?

ત્યારે આપ (સ.અ.વ.) એ ફર્માવ્યું, તેઓ મારા પછી મારા ખલીફા અને મુસલમાનોના ઈમામો છે, એમનામાં પ્રથમ અલી (અ.સ.) છે, પછી હસન (અ.સ.) પછી હુસૈન (અ.સ.) પછી અલી બિન હુસૈન (અ.સ.) પછી મુહમ્મદ બિન અલી (અ.સ.) છે, જેમનું નામ તવરેતમાં બાકિર આવ્યું છે, અય જાબિર તમે તેમની સાથે મુલાકાત કરશો, જ્યારે એમનાથી તમારી મુલાકાત થાય ત્યારે તેમને મારા સલામ પહોંચાડશો, તેમના ઉત્તરાધિકારી તેમના ફરઝંદ જઅફર સાદિક (અ.સ.) હશે, પછી મુસા બિન જઅફર (અ.સ.), પછી અલી બિન મુસા (અ.સ.), પછી મુહમ્મદ બિન અલી (અ.સ.), પછી અલી બિન મુહમ્મદ (અ.સ.), પછી હસન બિન અલી (અ.સ.) હશે, હસન બિન અલી (અ.સ.) ના ઉત્તરાધિકારી એમના ફરજંદ હશે, જેમનું નામ મારૂં નામ હશે અને જેમની કુનિયત મારી કુનિયત હશે, અને તેઓ ધરતી ઉપર “હુજ્જતે ખુદા” અને લોકોની દરમ્યાન “બકીયતુલ્લાહ” હશે. (એટલે કે ખુદા તઆલા તેમને દીનની હિફાઝત માટે જીવતા રાખશે) તેઓ પૂર્વથી પશ્ચિમ સુધીની સમગ્ર દુનિયાને ફતેહ કરશે, તેઓ તેમની તાબેદારી કરવાવાળાઓ અને તેમના ચાહકોની નજરોથી એટલી લાંબી મુદત સુધી ગયબતમાં રહેશે, કે તેમની ઈમામતનો અકીદો ફકત તેમના દીલોમાં બાકી રહી જશે, જેઓના ઇમાનની પરિક્ષા અલ્લાહે લઈ લીધી હશે.”

જાબિરે પુછયું “અય અલ્લાહના રસુલ ? શું તેમની ઉપર ઇમાન લાવનારાઓ તેમની ગયબતમાં તેમનાથી ફાયદો મેળવી શકશે ?”

પયગમ્બર (સ.અ.વ.)એ ફરમાવ્યું “જરૂર, ખુદાની કસમ, જેણે મને નબુવ્વતના માટે ચૂંટી કાઢેલ છે, લોકો એમની ગયબતમાં પણ એમની રોશનીથી હિદાયત પામશે, અને તેમની વિલાયત અને તેમની મોહબ્બતથી ફાયદો ઉઠાવશે, બિલ્કુલ એવી રીતે જેવી રીતે લોકો જ્યારે સૂર્ય છુપાઈ જાય છે, છતાં પણ તેનાથી ફાયદો મેળવે છે.”

આ હદીસ માં રસુલુલ્લાહ (સ.અ.વ.) એ ઇમામે ગાએબ (અ.ત.ફ.શ.) ને વાદળની પાછળ છુપાએલા સુરજ ની સાથે સરખાવ્યા છે કે જ્યારે તે વાદળ પાછળ છૂપાએલ હોય ત્યારે લોકો તેના નૂર, તેના આકર્ષણ અને તેની ગરમીથી લાભ મેળવે છે.